b'\n_START_ARTICLE_\nEspil\xc3\xa4\n_START_PARAGRAPH_\nEspil\xc3\xa4 oli Viipurissa vuosina 1890\xe2\x80\x931944 ja Helsingiss\xc3\xa4 v\xc3\xa4lirauhan ajasta 1990-luvun alun lamaan asti toiminut ravintola. Viipurissa se tunnettiin yhten\xc3\xa4 Torkkelinpuiston t\xc3\xa4rkeimmist\xc3\xa4 kokoontumispaikoista, ja Helsingiss\xc3\xa4 Pohjoisella Rautatiekadulla sijainnut Espil\xc3\xa4 tuli tunnetuksi tanssi- ja viihderavintolana striptease-esityksineen. Vuonna 2016 Ven\xc3\xa4j\xc3\xa4n Viipuriin avattiin uusi 200-paikkainen Espil\xc3\xa4 samalle paikalle kuin alkuper\xc3\xa4inen.\n_START_SECTION_\nEspil\xc3\xa4 Viipurissa\n_START_PARAGRAPH_\nEnsimm\xc3\xa4inen Viipurin Torkkelinpuistossa toiminut ravintola oli vuonna 1868 rakennettu hotelli Belvedere, joka kuitenkin tuhoutui tulipalossa 1887 ja siirtyi sen j\xc3\xa4lkeen uusiin tiloihin puiston ulkopuolelle. Torkkelinpuiston ravintolapulaa korjaamaan  rakennettiin uusi valkoinen \xe2\x80\x9dpitsipaviljonki\xe2\x80\x9d, jonka piirsi Viipurin entinen kaupunginarkkitehti Brynolf Blomqvist._NEWLINE_virallinen nimi oli Esplanaatipaviljonki. Nime\xc3\xa4 pidettiin vaikeana lausua, joten kansan suussa ravintola sai pian kutsumanimen Espil\xc3\xa4. Kaupungin ruotsinkielinen sanomalehti Wiborgsbladet piti nime\xc3\xa4 rumana, ja ruotsiksi Espil\xc3\xa4\xc3\xa4 kutsuttiinkin nimell\xc3\xa4 Esplanadpaviljongen._NEWLINE_Espil\xc3\xa4n ensimm\xc3\xa4inen ravintoloitsija oli Albin R\xc3\xa4s\xc3\xa4nen, jonka kuoltua 1907 ravintolan otti hoitaakseen Imatran hotellin hovimestarina pitk\xc3\xa4\xc3\xa4n toiminut puolalaissyntyinen Valentin Kasubski. H\xc3\xa4n muun muassa varusti Espil\xc3\xa4n keitti\xc3\xb6n tuolloin harvinaisella pakastuslaitteistolla, joka s\xc3\xa4ilytti elintarvikkeita \xe2\x88\x9212 asteen pakkasessa. Ravintola oli kaupunkilaisten suosiossa etenkin vapulta alkaneina kes\xc3\xa4kausina. Ensimm\xc3\xa4inen maailmansota toi vaikeuksia kaikelle Viipurin huviel\xc3\xa4m\xc3\xa4lle, ja sodan j\xc3\xa4lkeen Kasubski myi Espil\xc3\xa4n Emil Zimmerdahlille, joka myi sen jo vuonna 1920 edelleen Pekka Toropaiselle. Samana vuonna Espil\xc3\xa4 vaurioitui tulipalossa mutta korjattiin entiselleen._NEWLINE_1930-luvulla kieltolain kumouduttua Viipurin ravintolat alkoivat taas kukoistaa, ja Toropaisen johdolla Espil\xc3\xa4kin menestyi uusien tulokkaiden, kuten Toropaisen vuonna 1923 avaaman Py\xc3\xb6re\xc3\xa4n tornin rinnalla. Vuoden 1935 v\xc3\xa4kijuomalaki kielsi tanssin ravintoloissa, poikkeuksena Espil\xc3\xa4n kaltaiset ensimm\xc3\xa4isen luokan ravintolat, joissa sai tanssia keskiviikkoisin ja sunnuntaisin._NEWLINE_Talvisodan pommituksissa paviljonki paloi.\n_START_SECTION_\nEspil\xc3\xa4 Helsingiss\xc3\xa4\n_START_PARAGRAPH_\nTalvi- ja jatkosodan v\xc3\xa4lisen rauhan aikana Pekka Toropainen muutti Helsinkiin ja avasi sinne uuden Espil\xc3\xa4n Fredrikinkadun ja Pohjoisen Rautatiekadun kulmaan. Toropaisella oli sek\xc3\xa4 ennen sotia ett\xc3\xa4 niiden j\xc3\xa4lkeen my\xc3\xb6s muita ravintolayrityksi\xc3\xa4 omistuksessaan, kuten Viipurin Py\xc3\xb6re\xc3\xa4 torni 1925\xe2\x80\x931927, Sortavalan Seurahuone vuodesta 1933, Helsingin Hansa 1940\xe2\x80\x931945, Helsingin Fennia 1945\xe2\x80\x931949 sek\xc3\xa4 Kajaanin Seurahuone vuodesta 1947._NEWLINE_1960- ja 1970-luvulla Espil\xc3\xa4 tunnettiin nimell\xc3\xa4 Cabaret Espil\xc3\xa4, ja sen kilpailijoita olivat muut ohjelma- ja tanssiravintolat kuten P\xc3\xb6rssitalon Adlon, Rautatientorin Fennia, Kaivopuiston Kaivohuone, Autotalon Lido ja Erottajan Mikado. Helsingin Sanomien ohjelmaravintoloiden esittelyss\xc3\xa4 syyskuussa 1969 Espil\xc3\xa4\xc3\xa4 kuvattiin pitk\xc3\xa4nomaiseksi saliksi, jota dominoivat punaisen eri s\xc3\xa4vyt ja it\xc3\xa4maiset kaarikuvioinnit. Arki-iltanakin ravintolaan alkoi saapua paljon asiakkaita yhdeks\xc3\xa4n maissa, ja vilkkainta tanssi oli yhdentoista aikaan. Ruokatarjoilu ei moniakaan tanssivieraita lehden mukaan kiinnostanut, vahvat alkoholijuomat sit\xc3\xa4kin enemm\xc3\xa4n. Viisimiehisen puolalaisen tanssiorkesterin lis\xc3\xa4ksi testi-illan esiintyjin\xc3\xa4 olivat Suomessa tuolloin asunut musta bassobaritoni Herbie Stubbs ja my\xc3\xb6h\xc3\xa4isillan striptease-taiteilija Muriel Ashford. Vuoden 1973 Helsingin y\xc3\xb6el\xc3\xa4m\xc3\xa4\xc3\xa4 valottavassa jutussa Helsingin Sanomat raportoi stripteasen olevan yh\xc3\xa4 Espil\xc3\xa4n keskeist\xc3\xa4 huvitarjontaa._NEWLINE_Vuonna 1974 Toropainen myi Helsingin kauppakorkeakoulun ylioppilaskunnan omistamassa talossa toimineen ravintolansa ylioppilaskunnan omistamalle Kylteri Oy:lle. Sen aikana Espil\xc3\xa4 toimi kahdessa kerroksessa: alakerrassa oli baari ja yl\xc3\xa4kerrassa suosittu ohjelmaravintola._NEWLINE_1980-luvulla ravintola toimi nimell\xc3\xa4 Espil\xc3\xa4 Feelings ja tarjosi asiakkaille el\xc3\xa4v\xc3\xa4\xc3\xa4 musiikkia, esiintyjin\xc3\xa4 iskelm\xc3\xa4t\xc3\xa4hti\xc3\xa4 kuten Markku Aro, Berit, Eini, Matti Esko, Fredi, Tapani Kansa, Lea Laven, Juhani Markola, Meiju Suvas ja Jamppa Tuominen. Kev\xc3\xa4\xc3\xa4ll\xc3\xa4 1987 se mainosti yh\xc3\xa4 luottavansa el\xc3\xa4v\xc3\xa4\xc3\xa4n musiikkiin ja peilikupolinsa alla karkeloivaan tanssiyleis\xc3\xb6\xc3\xb6n, joista moni muu Helsingin ravintola oli jo luopunut. Tiistain ja torstain alkuillasta Espil\xc3\xa4ss\xc3\xa4 oli naistentanssit._NEWLINE_Espil\xc3\xa4n toiminta loppui 1990-luvun vaihteessa alkaneeseen lamaan. Sen paikalle tuli keskieurooppalaistyylinen oluttupa. Nykyisin tiloissa toimii Night People Groupin py\xc3\xb6ritt\xc3\xa4m\xc3\xa4 Bar B\xc3\xa4kk\xc3\xa4ri.\n_START_SECTION_\nViipurin uusi Espil\xc3\xa4\n_START_PARAGRAPH_\nVuonna 2016 yritt\xc3\xa4j\xc3\xa4pariskunta Konstantin ja Larisa Fomit\xc5\xa1ov avasivat entisen Espil\xc3\xa4n paikalle rakennuttaman uuden Espil\xc3\xa4n (ven. \xd0\xad\xd1\x81\xd0\xbf\xd0\xb8\xd0\xbb\xd1\x8f). Uusi rakennus muistuttaa hahmoltaan vanhaa pitsipaviljonkia, mutta sen rakennustekniikka ja sis\xc3\xa4tilat ovat t\xc3\xa4ysin nykyaikaiset. Fomit\xc5\xa1ovit ovat perustaneet Viipuriin aiemmin my\xc3\xb6s ravintolat nimelt\xc3\xa4 Siesta, Slavjanskaja Trapeza ja Matador sek\xc3\xa4 konditorian nimelt\xc3\xa4 Kalabok.'